Merete Riisager (LA), 2013-11-12:
Vi behandler i dag L 51 om en længere og mere varieret skoledag og L 52 om obligatoriske lektiecafeer.
Denne folkeskolereform er en katastrofe, der venter på at indtræffe.
Regeringen har sammen med Venstre, Konservative og Dansk Folkeparti vedtaget en ny folkeskolereform hen over hovedet på både lærere og forældre.
Befolkningen har ikke bedt om denne reform, lærerne har ikke bedt om denne reform, forskningen peger i en helt anden retning, og alligevel gennemføres en længere og mere varieret skoledag på alle skoler i Danmark.
Det vil føre til følgende: en lang skoledag, mindre fritid, men ikke mere faglighed; lukning af SFO'er og klubber overalt i landet; pædagoger, som kommer til at stå alene ved katederet og undervise folkeskoleelever, og det kommer til at gå ud over fagligheden; mere uro, når elever med særlige behov skubbes ind i almindelige klasser i en lang og varieret skoledag; børn med ADHD eller indlæringsvanskeligheder, der tabes på gulvet, fordi det, de har allermest brug for, er struktur og forudsigelighed; demotiverede lærere, der ikke tror på projektet.
Det er i dag allerede sådan, at op mod en femtedel af folkeskolens elever efter 9 års skolegang hverken kan læse, skrive eller regne på et rimeligt niveau.
I København er tallet for drenge med indvandrerbaggrund helt oppe omkring de 50 pct. i forhold til dårlige læsefærdigheder.
Med denne nye reform risikerer vi at tabe langt flere unge mennesker på gulvet.
Det er fuldstændig uanstændigt.
En af verdens førende uddannelsesforskere, John Hattie, betegner reformen som en absurd måde at forandre uddannelsessystemet på, og han mener, at vi meget hellere skulle gøre som i Finland, hvor man lægger vægt på at uddanne og opkvalificere lærerne.
Det kan man nemlig dokumentere virker.
Liberal Alliance mener, at regeringen og VKO gør skade på folkeskolen og dens elever og lærere.
Det er sølle, at politikerne lader sig spise af med en reform, som er skrevet af embedsmænd i stedet for at lytte til forældres og læreres ønsker.
Hvis folkeskolen vitterlig skal være folkets skole, skal folket også have indflydelse på den.
L 51 om en længere og mere varieret skoledag er, hvad der sker, når politikerne bliver for dovne til at føre politik og overlader det til embedsmændene, og når embedsmændene kører deres egne dagsordener, uanset om regeringen er blå eller rød, og uanset hvad befolkningen eller forskere måtte mene om det.
På DR 2 i Debatten sagde finansministeren, at folkeskolereformen var den reform, han var allermest stolt af.
Det håber jeg virkelig ikke han bliver ved at hævde, fordi så tegner der sig et sort billede af regeringen.
Folkeskolereformen ligger fint i forlængelse af finansministerens og undervisningsministerens vision om den perfekte borger i konkurrencestaten.
Med reformen kibbutzgøres barndommen.
Men hvad med de borgerlige?
Nu har vi hørt Venstre og Dansk Folkeparti slå syv kors for sig.
Om lidt vil De Konservative gøre det samme.
Det ændrer bare ikke på, at de alle sammen har slugt folkeskoleforliget.
De har ændret småting og benævnelser, men de har ikke ændret ved hele det forfejlede grundlag for reformen.
Venstre vil have, at skolen skal være et lærested og ikke et værested, men et værested er præcis det, folkeskolen bliver ved folkeskoleforliget.
Det har Venstre ikke rykket en tøddel ved.
Dansk Folkeparti vil have ro i klassen og respekt for lærerne.
Det sidste, der bliver, når inklusionen ramler sammen med en længere, mere varieret skoledag, er ro i klassen.
Respekt for lærerne er vel ikke lige det, der ligger i at gøre pædagoger til lærere og gøre det hip som hap, om man har en faglig baggrund, når man står bag katederet.
Konservative, ja, hvad skal jeg sige?
De har fået udskudt lektiecafeerne indtil næste folketingsvalg, og tak for det.
Men lad nu være at smøre for tykt på, når I kommer op på talerstolen.
I hoppede lige ind i skoleforliget med alt, hvad dertil hører, og I har sat jeres fine, grønne segl på L 51, også kaldet heldagsskolen.
Det er godt, at der er 2 år til næste folketingsvalg, så de borgerlige partier kan nå at besinde sig på en mere ambitiøs dagsorden for folkeskolen.
Folkeskoleforliget er det, der sker, når politikere holder op med at føre politik.
Liberal Alliance fortsætter med at kæmpe mod heldagsskolen både lokalt og i kommunerne og på Christiansborg.
Hvis nogen skulle være i tvivl, siger vi nej til både heldagsskole og obligatorisk lektiecafe.